कोर्ट में चाचा नहीं बता पाया उसकी लोकेशन; फाइनेंसर कलसी को फॉरेन फंडिंग पर साधी चुप्पी
Waris Punjab De Amritpal Singh Arrest Update; 4 Close Associates | Father  Worried AKF Bhindranwala 2  वारिस पंजाब दे के मुखी अमृतपाल सिंह के चार साथियों को सोमवार कोर्ट में पेश किया गया। वहीं उनके चाचा हरजीत सिंह को सोमवार असम की डिब्रूगढ़ जेल में भेज दिया गया है।
खालिस्तान समर्थक अमृतपाल के गिरफ्तार किए गए 4 साथियों को सोमवार को पुलिस ने अमृतसर के बाबा बकाला साहिब कोर्ट में पेश किया। रविवार रात को सरेंडर करने वाले अमृतपाल के चाचा हरजीत सिंह को असम की डिब्रूगढ़ जेल भेज दिया गया। हरजीत सिंह पर नेशनल सिक्योरिटी एक्ट (NSA) लगाया गया है। दूसरी ओर अमृतपाल के पिता तरसेम सिंह ने मीडिया के सामने अपने बेटे की गिरफ्तारी न होने पर चिंता जताई।
सोमवार को पुलिस ने अमृतपाल के 4 साथियों गुरप्रीत सिंह, हरप्रीत सिंह, भूपिंदर सिंह और सुखमन को बाबा बकाला साहिब अदालत में पेश किया। इन चारों पर पुलिस ने आईपीसी की धारा 279, 186, 506, 427 के अलावा आर्म्स एक्ट की 25, 54 के तहत FIR दर्ज की है। पुलिस ने चारों से हथियारों की बरामदगी वगैरह करने की दलील देते हुए 7 दिन का रिमांड मांगा। दोनों पक्षों को सुनने के बाद कोर्ट ने चारों को 3 दिन के पुलिस रिमांड पर भेज दिया।
चाचा भी नहीं जानता अमृतपाल कहां है
पुलिस की ओर से आरोपियों को बाबा बकाला साहिब की कोर्ट में पेश किए जाने की सूचना मिलने के बाद तरसेम सिंह अपने भाई हरजीत सिंह से मिलने के लिए अदालत पहुंच गए। हालांकि पुलिस ने उससे पहले ही हरजीत सिंह पर NSA लगाकर उसे असम की डिब्रूगढ़ जेल भेज दिया। तरसेम सिंह के अनुसार, हरजीत सिंह ने रविवार रात को परिवार को फोन किया था। तब हरजीत सिंह ने बताया था कि उसकी पंजाब पुलिस के बॉर्डर रेंज के DIG से बात हो गई है और वह सरेंडर करने जा रहा है।
तरसेम सिंह ने दावा किया कि उन्होंने हरजीत सिंह से अमृतपाल के बारे में पूछा था मगर हरजीत सिंह को भी उसकी कोई जानकारी नहीं थी। अमृतपाल और उसका चाचा हरजीत सिंह 18 मार्च की सुबह जल्लूपुर खेड़ा गांव में घर से इकट्‌ठे निकले थे, लेकिन पुलिस के पीछे लगने के बाद रास्ते में अलग-अलग हो गए।
तरसेम सिंह ने दावा किया कि फोन पर बातचीत में हरजीत सिंह कह रहा था कि अमृतपाल पुलिस की पकड़ में होगा, लेकिन वह भी इस बारे में पुख्ता नहीं कह सकते।
बदनाम करने की कोशिश
तरसेम सिंह ने कहा कि उनके परिवार को बदनाम किया जा रहा है। पुलिस को उनके घर या गांव में चलाए जा रहे नशा छुड़ाओ केंद्र से कुछ नहीं मिला।
तरसेम सिंह ने कहा कि अमृतपाल ने ही उसके साथ चलने वाले लोगों को आनंदपुर खालसा फौज (AKF) का नाम दिया था। जिस तरह निहंगों को खालसा फौज कहा जाता है, उसी तरह अमृतपाल ने अपने साथ रहने वालों को यह नाम दिया।
फंडिंग पर पिता ने साधी चुप्पी
अमृतपाल के फाइनेंसर दलजीत सिंह कलसी को विदेश से फंडिंग मिलने पर तरसेम सिंह ने कहा कि उन्हें इसकी जानकारी नहीं है। इसका जवाब तो कलसी ही दे सकता है।
तरसेम सिंह ने अपने बेटे अमृतपाल के न मिलने पर चिंता जताते हुए कहा कि जैसे-जैसे समय बीत रहा है, परिवार को उसके एनकाउंटर का डर सता रहा है।